PATVIRTINTA

Klaipėdos rajono savivaldybės tarybos

2016 m. kovo 31 d. sprendimu Nr. T11-68

**KLAIPĖDOS R. PRIEKULĖS VAIKŲ LOPŠELIO-DARŽELIO**

**DIREKTORIAUS 2015 METŲ ATASKAITA**

**I. LOPŠELIO-DARŽELIO PRISTATYMAS**

Priekulės vaikų lopšelis-darželis – savivaldybės biudžetinė įstaiga, teikianti ikimokyklinį ugdymą.

1. Kontaktinė informacija:

Lopšelio-darželio adresas: Lietuvininkų g. 11, LT-96347 Priekulė, Klaipėdos r., telefonas/faksas (8 46) 45 41 05, elektroninis paštas [darzelisp@gmail.com](mailto:darzelisp@gmail.com), internetinė svetainė [www.priekulesdarzelis.lt](http://www.priekulesdarzelis.lt)

2. Įstaigos direktorė Irena Skrabienė turi 24 metų vadybinio darbo stažą, atestuota antrai vadybinei kategorijai;

3. Įstaigos darbuotojai:

3.1. patvirtinti 33,65 etatai, dirba 32 darbuotojai;

3.2. pareigybių ir etatų skaičius:

|  |  |  |  |
| --- | --- | --- | --- |
| Eil. Nr. | Darbuotojai | 2015-01-01–2015-12-31 | |
| Darbuotojų skaičius | Etatų skaičius |
| 1. | Vadovai | 2 | 2 |
| 2. | Administracija | 2 | 2,75 |
| 3. | Pedagogai ir kiti specialistai | 14 | 14,4 |
| 4. | Aptarnaujantis personalas | 14 | 14,5 |
|  | Iš viso: | 32 | 33,65 |

3.3. lopšelyje-darželyje dirba 16 pedagogų, iš kurių 8 atestuoti vyresniojo auklėtojo kvalifikacinei kategorijai, 2 turi auklėtojo kvalifikacinę kategoriją, 1 – vyresniosios meninio ugdymo mokytojos kvalifikacinę kategoriją, 1 – vyresniojo specialiojo pedagogo kvalifikacinę kategoriją, 2 – auklėtojo metodininko kvalifikacinę kategoriją. Direktorius ir direktoriaus pavaduotoja ugdymui turi antrąją vadovo kvalifikacinę kategoriją.

3.4. darbuotojų kvalifikacija:

Įstaigos vadovai, pedagogai ir kiti specialistai kvalifikaciją tobulino iš viso 89 dienas. Dalyvavo respublikos ir rajono organizuojamuose kvalifikacijos kėlimo seminaruose, kursuose, mokymuose, konferencijose. Pedagogai dalijosi gerąja darbo patirtimi: pristatė parengtus projektus, pranešimus.

**II. LOPŠELIO-DARŽELIO BIUDŽETAS (BIUDŽETINIŲ METŲ DUOMENYS)**

Gautos lėšos, jų šaltiniai ir panaudojimas (tūkst. Eur)

|  |  |  |
| --- | --- | --- |
| Lėšų šaltiniai | 2015 metai | |
| gauta | panaudota |
| Savivaldybės biudžeto lėšos | 210,7 | 210,7 |
| Moksleivio krepšelio lėšos | 107,5 | 107,5 |
| Lėšos už paslaugas ir nuomą | 48,6 | 48,6 |
| 2 procentų parama | 3,7 | 3,1 |
| Kiti šaltiniai | 0,5 | 0 |
| Perduotos valstybės lėšos | 2,2 | 2,2 |
| Iš viso | 373,2 | 372,1 |

Informacija apie Valstybės biudžeto, Mokinio krepšelio, Savivaldybės biudžeto ir specialiųjų lėšų

už paslaugas ir nuomą. Išlaidų paskirstymas pagal straipsnius per 2015 metus (tūkst. Eur)

|  |  |  |
| --- | --- | --- |
| Išlaidų pavadinimas | Gauti asignavimai | Kasinės išlaidos |
| Darbo užmokestis | 215,2 | 215,2 |
| Socialinis draudimas | 66,3 | 66,3 |
| Mityba | 36,3 | 36,3 |
| Ryšių paslaugos | 1,2 | 1,2 |
| Apranga, patalynė | 0,3 | 0,3 |
| Spaudiniai | 0,3 | 0,3 |
| Kitos prekės | 21,2 | 21,2 |
| Komandiruotės | 0,4 | 0,4 |
| Ilgalaikio turto remontas | 0,5 | 0,5 |
| Kvalifikacijos kėlimas | 1,0 | 1,0 |
| Komunalinės paslaugos | 18,6 | 18,6 |
| Kitos paslaugos | 4,5 | 4,5 |
| Ilgalaikio turto įsigijimas | 2,9 | 2,9 |
| Darbdavių socialinė parama | 0,3 | 0,3 |
| Iš viso: | 369,0 | 369,0 |

**III. LOPŠELIO-DARŽELIO PATALPOS**

Įstaiga įsteigta 1978 metais. Pastato patalpų plotas 1192 m². 2011 metais lopšelis-darželis renovuotas. Patalpos, išskyrus rūsys, atitinka Higienos normų 75:2010 reikalavimus. Įstaigoje 7 grupės, kuriose yra atskiri 3 miegamieji. Įrengti specialiojo pedagogo, logopedo, visuomenės sveikatos priežiūros specialisto ir psichologo kabinetai, sporto ir meninio ugdymo salė.

**IV. LOPŠELIO-DARŽELIO TEIKIAMOS PASLAUGOS, SUTEIKTŲ PASLAUGŲ GAVĖJAI**

Lopšelyje-darželyje veikia 7 ikimokyklinio ugdymo grupės. Ugdomi 138 vaikai iš miestelio ir aplinkinių kaimų. Jiems teikiamos ikimokyklinio ugdymo paslaugos. Įstaigą lanko 6 specialiųjų ugdymosi poreikių turintys vaikai ir 52 kalbos ir komunikacijos sutrikimų turintys vaikai. Jiems teikiama logopedo ir specialiojo pedagogo pagalba.

Svarbi pozityvi priemonė – lengvatos už vaiko išlaikymą ikimokyklinėje įstaigoje, skatinančios vaikų šeimas naudotis ugdymo įstaigos paslaugomis: už maitinimą nemoka 18 vaikų, o 50 procentų sumažintą mokestį už maitinimą moka 32 vaikai. Įstaigoje sudarytos sąlygos tėvams pasirinkti maitinimo skaičių. Visi ugdytiniai maitinami 3 kartus per dieną.

Įstaigoje užtikrintas švietimo paslaugų prieinamumas: teikiama pedagoginė, psichologinė, socialinė ir teisinė pagalba vaikui, šeimai. Vadovaujantis ikimokyklinio ugdymo programa, kryptingai puoselėjamos etninės, sveikos gyvensenos, kūrybiškumo, saviraiškos, pažinimo, pilietiškumo idėjos. Parengti projektai, dalyvauta konkursuose, renginiuose. Visuomenės sveikatos priežiūros specialistas teikia medicininę pagalbą, vykdo prevencinę metodinę veiklą, prižiūri maitinimo organizavimą. Nuo gegužės mėnesio psichologas teikia pedagoginę psichologinę pagalbą vaikams, rūpinasi vaikų psichine sveikata ir reikalingų psichologinių ugdymo sąlygų sudarymu, vykdo tėvų ir pedagogų psichologinį švietimą.

Teikiamos tėvų inicijuotos choreografijos, dailės paslaugos.

**V. LOPŠELYJE-DARŽELJE ATLIKTI PATIKRINIMAI, JŲ REZULTATAI**

Kontroliuojančios institucijos 2015 m. atliko 5 patikrinimus: Klaipėdos visuomenės sveikatos centras – 2, Klaipėdos rajono savivaldybės administracijos švietimo skyrius – 1, Klaipėdos rajono priešgaisrinė gelbėjimo tarnyba – 1, Lietuvos metrologijos inspekcijos Klaipėdos apskrities skyrius – 1.

Aktuose fiksuoti trūkumai pašalinti.

**VI. VADOVO VEIKLA ĮGYVENDINANT LOPŠELIO-DARŽELIO**

**TIKSLUS, BENDRADARBIAUJANT SU SOCIALINIAIS PARTNERIAIS, KITOMIS ĮSTAIGOMIS**

Inicijavau 2015–2019 metų strateginio ir 2014–2015 mokslo metų veiklos planų rengimą, suburdama darbo grupes. Įstaigos veiklos strategija siejosi su metinio veiklos plano tikslais ir uždaviniais. Siekdama kokybiškos ir efektyvios įstaigos veiklos, inicijavau kūrybines darbo grupes įstaigos veiklos kokybės įsivertinimui ir jos tobulinimui.

2014–2015 mokslo metų veiklos plano tikslas – stiprinti tradicinius, inicijuoti (plėtoti) naujus lopšelio-darželio ryšius, tobulinti bendruomenės narių santykius.

Tikslo įgyvendinimui buvo iškelti 3 uždaviniai: plėtoti partneriškus santykius su kitomis ugdymo įstaigomis, siekti pedagogo profesinės kompetencijos augimo, vykdyti pedagoginės patirties sklaidą. Stiprinti pedagogų, ugdytinių ir šeimos pozityvaus bendravimo ir bendradarbiavimo kompetencijas.

Vadovo iniciatyva įstaigoje kryptingai vykdytas įstaigos veiklos, ugdymo rezultatų įsivertinimas, pedagoginė stebėsena, pedagogų veiklos refleksija. 2014 m. atlikus veiklos kokybės įsivertinimą, pasirinkta tobulinti šiuos pagalbinius rodiklius: 1.3.2. „Bendravimas ir bendradarbiavimas su socialiniais partneriais“ ir 1.1.3. pagalbinį rodiklį „IUM mikroklimatas“

1 uždavinys. Plėtoti partneriškus santykius su kitomis ugdymo įstaigomis.

Atlikus pagalbinio rodiklio 1.3.2. „Giluminį“ auditą ir išsiaiškinus pagrindinius požymius, 2014–2015 m. m. buvo kryptingai vykdomas svetingos įstaigos aplinkos ir modernių edukacinių erdvių kūrimas, stiprinami įstaigos ryšiai su socialiniais partneriais. Siekiau ir skatinau įstaigos personalą nuolat tobulėti, ieškoti inovacijų ir jas taikyti praktikoje, dalintis gerąja darbo patirtimi, tobulinti bendravimo ir bendradarbiavimo kultūrą. Inicijavau ir toliau sėkmingai plėtojau bei įgyvendinau bendrus projektus, renginius su Priekulės muzikos mokykla ir miesto bendruomene, Priekulės kultūros centru ir biblioteka. Skatinau pedagogus kartu su Priekulės Ievos Simonaitytė gimnazijos priešmokyklinio ugdymo pedagogais nenutrūkstamai ir kokybiškai vykdyti projektą „Kaip palengvinti vaiko perėjimą iš darželio į mokyklą“. Klaipėdos lopšelio-darželio „Svirpliukas“, Šilutės rajono Saugų vaikų darželio pedagogai buvo pakviesti dalyvauti metodiniame renginyje „Tradicijų perteikimas kaip kūrybiškumo ugdymas ikimokykliniame amžiuje. Turgaus diena senojoje Priekulėje“.

Šiais mokslo metais inicijavau ir pradėjau bendradarbiavimą su Latvijos Priekulės miesto darželiu „Malūnėlis“. Latvijos Priekulės miesto administracijos atstovai ir ikimokyklinės įstaigos pedagogai apsilankė darželyje, domėjosi ikimokykline įstaiga ir jos veikla. Sieksiu tolesnio bendradarbiavimo.

2 uždavinys. Siekti pedagogo profesinės kompetencijos augimo, vykdyti pedagoginės patirties sklaidą.

Įstaigoje buvo organizuoti 3 mokytojų tarybos posėdžiai ir 3 metodinės grupės pasitarimai. Efektyvi savivaldos institucijų veikla sutelkė įstaigos bendruomenę kokybiškai įgyvendinti uždavinius, paskatino aktyvų dalyvavimą ugdomajame procese pozityvių santykių tarp tėvų ir vaikų ieškojimui. Planingai buvo vykdomas ugdymo proceso stebėsenos planas 2014–2015 mokslo metams. Stebėtos ugdomosios veiklos parodė, kad pedagogai geba atskleisti ugdymo turinį, jį sieja su realiu gyvenimu. Skatinau pedagogus kelti savo kvalifikaciją. Dvi auklėtojos įgijo auklėtojo metodininko kvalifikacinę kategoriją, viena – vyresniojo specialiojo pedagogo kvalifikacinę kategoriją. Per visus mokslo metus siekėme pedagoginio kūrybiškumo, tobulinome pedagoginę veiklą, praktikoje taikėme kūrybinius, projektinius metodus, naujausias informacines technologijas. Nuolat užmezgu ir palaikau veiksmingus ryšius įtraukdama įstaigos bendruomenę į bendrą veiklą. Pedagogai aktyviai dalijosi gerąja pedagogine patirtimi: rajono metodiniame renginyje „Tradicijų perteikimas kaip kūrybiškumo ugdymas ikimokykliniame amžiuje. Turgaus diena senojoje Priekulėje“ pavaduotoja ugdymui G. Bakienė skaitė pranešimą „Etninės kultūros integravimo ugdomojoje veikloje patirtis“. Rajono metodinėje diskusijoje „Darbas su šeima“ dalyvavo auklėtoja S. Marcinkevičienė, kuri pristatė filmuotą pranešimą „Nykštukų grupės bendradarbiavimo su šeima būdai“. Pedagogės Dž. Kavolienė ir S. Marcinkevičienė dalyvavo tarptautiniame konkurse-akcijoje „Apkabinkime žemę Valentino dieną“ ir laimėjo pirmą vietą. Sėkmingai įgyvendintas laimėtas projektas „Mažom pėdutėm po Mažąją Lietuvą“. Gautas finansavimas padėjo puoselėti, gaivinti, palaikyti etninės kultūros tradicijas. Inicijavau pedagoges dalyvauti socialinėje akcijoje „Nustokime barti – pradėkime girti“ ir konkurse „Pratybų knygelė ikimokyklinukams“. Lopšelio-darželio pedagogės dalinosi sukaupta pedagogine patirtimi: vedė atviras veiklas, rašė straipsnius rajono bei respublikos spaudoje, pateikė informaciją interneto puslapyje [www.apkabinkimezeme.lt](http://www.apkabinkimezeme.lt), [www.ikimokyklinis.lt](http://www.ikimokyklinis.lt).

3 uždavinys. Stiprinti pedagogų, ugdytinių ir šeimos pozityvaus bendravimo ir bendradarbiavimo kompetencijas.

Atlikus pagalbinio rodiklio 1.1.3 „Giluminį“ auditą ir išsiaiškinus pagrindinius požymius, 2014–2015 m. m. ypatingą dėmesį skyriau įstaigos mikroklimato gerinimui, pedagogų, ugdytinių ir tėvų tarpusavio bendravimui ir bendradarbiavimui. Vyko glaudi partnerystė su šeima, grįsta bendradarbiavimu ir bendro tikslo siekimu. Atlikau naujai pradėjusių lankyti ikimokyklinę įstaigą ugdytinių adaptacijos analizę, ir galiu teigti, kad adaptacijos periodas buvo sėkmingas, vaikai jaučiasi emociškai ir fiziškai saugūs, tėvų lūkesčiai pateisinti. Organizuoti grupių susirinkimai, kurių metu teiktos individualios konsultacijos, pristatyta vadovo parengta metodinė priemonė-albumas „Pabūkime kartu“ ir „Sveikatingumo projektai 2014–2015 m. m.“.

Skatinau pedagoges kartu su tėvais vykdyti tarptautinius projektus: „Miklūs piršteliai – graži kalba“, „Zipio draugai“, dalyvauti konkursuose, parodose, šventėse, pramogose. Nuolat siekiau, kad įstaigoje būtų stiprinama vaikų sveikata, sudarytos sąlygos sveikai ir aktyviai vaikų veiklai vykdant ilgalaikius projektus: „Supinsim žaidimų pynę“, „Mano draugas vandenėlis“, „Kaip pelėdžiukai sveikatos ieškojo“, „Močiutės skrynia“. Į kasmetinį įstaigos organizuotą Šeimos šventę kviečiami vaikai, nelankantys ikimokyklinės įstaigos.

Siekiau pagerinti darbuotojų tarpusavio santykius, organizavau seminarą „Darželio sėkmė priklauso nuo manęs“, kurio metu stiprinti darbuotojų bendravimo ir bendradarbiavimo gebėjimai. Siekiau, ieškodama bendro susitarimo su tėvais ir pedagogais, sukurti gerą psichologinį klimatą, užtikrinti tinkamas, sveikas ir saugias, atitinkančias higienos reikalavimus, ugdymo ir darbo sąlygas. Aktyviai dalyvauju Vaiko gerovės komisijoje, kuri organizavo specialiąją, pedagoginę, psichologinę ir kitą pagalbą ugdytiniui, pedagogui, vaiko tėvams (globėjams).

Teikiau kvalifikuotą pagalbą ir skyriau mentorius naujai pradėjusiems dirbti pedagogams. Mokytojų tarybos posėdžių metu aptartas pedagogų veiklos efektyvumas, siekiant sėkmingo tarpusavio bendravimo ir bendradarbiavimo su šeima, pedagogų veiklos ir kvalifikacijos tobulinimo perspektyvos. Skaičiau pranešimą „Mikroklimato kūrimas lopšelyje-darželyje“. Sukurta įstaigos aplinka skatina ugdymąsi ir pasitikėjimą savimi, socialinė aplinka skatina gerus tarpusavio santykius.

**VII. PROBLEMOS, SUSIJUSIOS SU LOPŠELIO-DARŽELIO VEIKLA, IR SIŪLOMI PROBLEMŲ SPRENDIMO BŪDAI**

1. Neestetiškas ir neapšiltintas pastato fasadas.
2. Būtina suremontuoti rūsį, kuriame laikomos daržovės.
3. Reikia lėšų lyginimo presui įsigyti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_